રામદેવ સાથે મોદીના બે દૂતોની ચૂંટણી સમજૂતી
-કરમસદ એકાંતવાસની ઘટના
-ગુજરાતની ચૂંટણીમાં રામદેવ મદદ કરે તેવી ફોર્મ્યુલા
દિલ્હીમાં બાબા રામદેવના ઉપવાસ સ્થળની મુલાકાત લઈ ભાજપના રાષ્ટ્રીય પ્રમુખ નીતિન ગડકરીએ આજે રામદેવના આંદોલનને ભાજપ વતી ખુલ્લેઆમ ટેકો જાહેર કર્યો છે તેની પાછળ મુખ્યમંત્રી નરેન્દ્ર મોદી અને બાબા રામદેવ વચ્ચે થયેલી સમજુતી કારણભૂત હોવાનું જાણવા મળ્યું છે. રામદેવ જયારે કરમસદ ખાતે એકાંતવાસ ગાળવા આવ્યા ત્યારે મોદીએ તેમના બે દૂતને મોકલીને બાબા સાથે એકબીજાને સહકાર આપવાના મૌખિક એમઓયુ ફાઈનલ કર્યા હોવાનું સૂત્રોએ જણાવ્યું હતું.
ગત્ તા.૯મીથી રામદેવ મહારાજે દિલ્હી ખાતે તેમનું ઉપવાસ આંદોલન આરંભ્યું હતું. આ પૂર્વે તા.પ ઓગસ્ટના રોજ રામદેવજીએ સરદાર પટેલની જન્મભૂમિ કરમસદ ખાતે આવીને ત્રણ દિવસ એકાંતવાસમાં રહેવાની જાહેરાત કરી હતી.
સંજય જોષીના મામલે મુખ્યમંત્રી મોદીએ ભાજપના રાષ્ટ્રીય પ્રમુખ નીતિન ગડકરીને નમતું જોખાવ્યાની ઘટના બાદ બાબા રામદેવને મોદીની તાકાતનો અંદાજ આવી ગયો હતો. આથી જો યુપીએ સરકાર સામે આંદોલન કરીને હલ્લાબોલ કરવો હોય અને તેમાં ભાજપનો ટેકો જોઈતો હોય તો નરેન્દ્ર મોદીને સાધવા જરૃરી છે. સામાપક્ષે ગુજરાતની આગામી ચૂંટણીમાં કોંગ્રેસ અને કેશુભાઈ પટેલના વાવાઝોડા વચ્ચે ટકી રહેવા માટે મુખ્યમંત્રી મોદીને પણ રામદેવનો સહકાર જરૃરી જણાતો હતો.
આથી કરમસદના એકાંતવાસ પહેલા રામદેવ ગુજરાતની મુલાકાતે આવ્યા ત્યારે તેમણે નરેન્દ્ર મોદી સાથે એકથી વધુ વખત મંત્રણા કરી હતી. આ સમયે એક એવી રણનીતિ ઘડવામાં આવી હતી કે રામદેવજી યુપીએ સરકાર સામે આંદોલન કરે તો તેમાં ભાજપ ટેકો આપશે. ભાજપની રાષ્ટ્રીય નેતાગીરી આંદોલનને ખુલ્લો સહકાર આપશે અને તેના માટે મોદી નીતિન ગડકરીને મનાવી લેશે. તેના બદલામાં રામદેવજીએ ગુજરાતની આગામી વિધાનસભાની ચૂંટણીમાં નરેન્દ્ર મોદીને પાછલા બારણે મદદ કરવાની રહેશે.
દરમિયાનમાં બાબા રામદેવ કરમસદમાં એકાંતવાસ માટે આવ્યા ત્યારે મુખ્યમંત્રીએ તેમના બે વિશ્વાસુ દૂતને રામદેવજીને મળવા મોકલ્યા હતા અને બન્નેએ રામદેવજી સાથેના મોદીના મૌખિક એમઓયુ ફાઈનલ કર્યા હતા.
મોદી તરફથી જે બે દૂતને મળવા મોકલાયા તેમાં સરકારના એક મંત્રી તેમજ સંગઠનના એક હોદ્દેદાર હોવાનું જાણવા મળ્યું છે. આ સમજુતીના ભાગરૃપે જ આજે રામદેવના દિલ્હી ખાતેના ઉપવાસના સ્થળે ભાજપના રાષ્ટ્રીય પ્રમુખ નીતિન ગડકરીએ રામદેવના દરેક આંદોલનને ભાજપ ટેકો આપશે તેવી ખુલ્લેઆમ જાહેરાત કરી હતી. ઉલ્લેખનીય છે કે રામદેવે બે દિવસ પહેલા જ તેમના દિલ્હી ખાતેના ઉપવાસ આંદોલનનું સમાપન કરવાની જાહેરાત કરી હતી. પરંતુ આપોઆપ તેમણે વધુ બે દિવસ ઉપવાસ આંદોલન લંબાવી દીધું હતું અને આજે તેમાં ગડકરીની એન્ટ્રી થઈ હતી.
આ સમજુતીના અન્ય પુરાવા જોઈએ તો ક્રાંતિકારી સંત મુનિ તરૃણસાગરજીના કડવે પ્રવચનના કાર્યક્રમમાં રામદેવે મોદી શાસનના પેટ ભરીને વખાણ કર્યા હતા. હવે આ સમજુતી આગળ ઉપર કેટલું ચાલે છે તે જોવું રહ્યું.